SET ปิดเย็นรีบาวด์ 15 จุด โบรกฯมองพรุ่งนี้เสี่ยงลงทดสอบแนวรับ 1,250 จุด
SET ปิดเย็นรีบาวด์ 15 จุด โบรกฯมองพรุ่งนี้เสี่ยงลงทดสอบแนวรับ 1,250 จุด
10 มี.ค. 2563

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,271.25 จุด บวก 15.31 จุด หรือ 1.22% มูลค่าการซื้อขาย 7.47 หมื่นล้านบาท
10 หุ้นดันดัชนีวันนี้

นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยวันนี้ปรับตัวขึ้นในทิศทางเดียวกับตลาดต่างประเทศ โดยตลาดหุ้นเอเชียบวกราว 1-2% และตลาดยุโรปบวกเฉลี่ย 2-3% การฟื้นตัวเป็นผลจากความคาดหวังการอัดฉีดสภาพคล่องจากธนาคารกลางสหรัฐฯ (เฟด) ที่จะมีการประชุมในวันที่ 17-18 มี.ค.นี้ เก็งจะมีการปรับลดอัตราดอกเบี้ยลงอีกครั้ง และประธานาธิบดีโดนัลด์ ทรัมป์ ของสหรัฐก็จะมีมาตรการกระตุ้นเศรษฐกิจ อย่างเช่นการลดภาษีเงินได้
ทั้งนี้ มอง Downside ตลาดฯ รอบนี้ไว้ที่ 1,250 จุด มีโอกาสลงจะต่ำกว่านี้แต่ไม่มาก โดยตลาดฯรอบนี้ความเสี่ยงเพิ่มเข้ามาจากกลุ่มพลังงาน จากราคาน้ำมันร่วงลงไปแรง แต่ยังมีหุ้นได้รับประโยชน์และราคาหุ้นหลายตัวปรับฐานไปแล้ว 25-30% ดังนั้น Valuation จึงน่าสนใจลงทุนในแง่ปัจจัยพื้นฐาน แต่หากจะให้ดีต้องลุ้นให้ดัชนีฯ กลับมายืนเหนือระดับ 1,300 จุด เพื่อให้มีโอกาสฟื้นตัวต่อไปได้
อย่างไรก็ดี ตลาดฯปรับตัวขึ้นมาจากความคาดหวังนโยบายการเงิน ดังนั้น การปรับขึ้นอาจเป็นแค่ระยะสั้น เพราะมองว่าผลประกอบการงวดไตรมาส 1/63 ส่วนใหญ่ชะลอตัวพอควร พร้อมแนะให้ติดตามมาตรการกระตุ้นเศรษฐกิจจากสหรัฐฯ และการประชุมธนาคารกลางยุโรป (ECB) ในวันที่ 12 มี.ค.นี้ มีโอกาสหนุนการผ่อนคลายนโยบายการเงิน
แนวโน้มการลงทุนในวันพรุ่งนี้ (11 มี.ค.) นายกิจพณ กล่าวว่า ตลาดฯ ยังมีความเสี่ยงที่จะลงมาทดสอบแนวรับ 1,250 จุด หลังจากดัชนีฯไม่สามารถยืนเหนือ 1,273 จุด พร้อมให้แนวต้านไว้ที่ 1,300 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT  มูลค่าการซื้อขาย 9,395.61 ล้านบาท ปิดที่ 28.50 บาท เพิ่มขึ้น 0.50 บาท
PTTEP มูลค่าการซื้อขาย 6,874.80 ล้านบาท  ปิดที่ 70.50 บาท ลดลง  4.25 บาท
BAM มูลค่าการซื้อขาย 4,996.89 ล้านบาท ปิดที่ 24.80 บาท เพิ่มขึ้น 1.10 บาท
CPALL มูลค่าการซื้อขาย 3,992.66 ล้านบาท ปิดที่ 66.50 บาท เพิ่มขึ้น 2.75 บาท
PTTGC มูลค่าการซื้อขาย 3,358.36 ล้านบาท ปิดที่ 30.25 บาท ลดลง  0.75 บาท